Document ID: 31998D0235

Komisjoni otsus,
11. märts 1998,
ühise põllumajanduspoliitika valdkonda kuuluvate küsimustega tegelevate nõuandekomiteede kohta
(98/235/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut
ning arvestades järgmist:
komisjon peaks tutvuma majandussektorite ja tarbijate seisukohtadega küsimuste osas, mis tekivad seoses erinevate ühiste turukorralduste toimimisega ja muudes ühise põllumajanduspoliitikaga hõlmatud valdkondades;
kõikidel majandussektoritel, mis on seotud turukorralduste toimimisega ja mida mõjutavad põllumajanduspoliitika alased otsused, ja tarbijatel peaks olema võimalus osaleda komisjoni poolt soovitud arvamuste väljatöötamisel;
liikmesriikide asjakohased majandusliidud ja tarbijarühmad on moodustanud Euroopa Liidu tasandil organisatsioone, mis võivad esindada kõikide liikmesriikide asjaomaseid rühmi;
alates 1962. aastast on erinevate komisjoni otsustega [1] moodustatud mitmeid põllumajanduse nõuandekomiteesid;
pärast ühise põllumajanduspoliitika 1992. aasta reformi on osutunud vajalikuks mõned komiteed liita ja luua lisaks uusi;
nõuandekomiteede toimimise osas läbi viidud uuringud on näidanud, et on olemas arenguruum; seepärast tuleks kohandada erinevaid menetlusi ja määratlusi, kohtade jaotust esindatud rühmade vahel ja komiteede uuendamise eeskirju;
põllumajanduse nõuandekomiteedega seotud sätteid on mitu korda muudetud ja need on jaotatud 27 erinevasse õigusakti; seepärast on neid raske kohaldada ja need tuleks kooskõlastada uude otsusesse,
ON VASTU VÕTNUD JÄRGMISE OTSUSE:
Artikkel 1
1. Käesolevaga moodustatakse komisjoni juurde järgmised nõuandekomiteed:
- ühise põllumajanduspoliitika nõuandekomitee,
- põllukultuuride nõuandekomitee,
- toiduks mittekasutatavate põllukultuuride ja kiu tootmiseks kasvatatavate põllukultuuride nõuandekomitee,
- loomakasvatussaaduste nõuandekomitee,
- puuviljade, köögiviljade ja lillede nõuandekomitee,
- eritoodete nõuandekomitee,
- metsanduse ja korgitootmise nõuandekomitee,
- põllumajandustoodete kvaliteedi ja ohutuse nõuandekomitee,
- maaelu arengu nõuandekomitee,
- põllumajanduse ja keskkonna nõuandekomitee.
2. Komisjon võib konsulteerida eespool nimetatud komiteedega kõikides ühise põllumajanduspoliitika ning maaelu arengu poliitika ja selle rakendamisega seotud küsimuste ning eriti ühise turukorralduse ja meetmete osas, mida komisjonil tuleb selles kontekstis võtta.
3. Iga komitee esimees võib teha omal algatusel või mis tahes esindatud huvirühma nõudmise korral komisjonile ettepaneku konsulteerida asjaomase komiteega selle pädevusse kuuluvas mis tahes küsimuses.
Artikkel 2
Komiteed koosnevad järgmiste sotsiaalmajanduslike huvigruppide esindajatest: põllumajandustootjad, põllumajandusühistud, põllumajandus- ja toiduainetööstused, põllumajandustoodete- ja toiduainetekaubandus, talupidajad ja toiduainetööstuse töötajad ja tarbijad. Erijuhtudel võib komiteedesse määrata muude huvigruppide esindajaid. Komiteede koosseis on sätestatud käesoleva määruse lisades.
Artikkel 3
Komiteed koosnevad olenevalt asjaomase sektori suurusest kuni 40 liikmest, v.a ühise põllumajanduspoliitika ja maaelu arengu nõuandekomiteed, kus on 60 liiget. Kohtade arv ja nende jaotamine artikli 4 lõikes 1 nimetatud eri Euroopa organisatsioonide vahel sätestatakse iga komitee puhul käesoleva määruse lisades.
Artikkel 4
1. Komisjon määrab komitee liikmed selliste ühenduse tasandil loodud sotsiaalmajanduslike organisatsioonide ettepanekul, mis on kantud komisjoni huvigruppide registrisse. Kõnealused sotsiaalmajanduslikud organisatsioonid peavad esindama kõige paremini artiklis 2 täpsustatud huve ja nende tegevus peab olema seotud ühise põllumajanduspoliitika, ühise turukorralduse või mõne muu asjaomase valdkonnaga.
2. Sotsiaalmajanduslikud organisatsioonid esitavad komisjoni ettepanekul iga täidetava koha jaoks kolm erineva kodakondsusega kandidaati. Ettepanekute tegemisel võtavad nad arvesse oma sektori eri huvirühmade huve.
3. Komitee liikmed määratakse viieks aastaks. Neid võib ametisse tagasi määrata. Liikmete töö ei ole tasustatud.
Ametiaja möödudes jäävad komitee liikmed ametisse, kuni nad asendatakse uue liikmega või kuni nad määratakse tagasi. Kui komitee liige lahkub või sureb või kui tema liikmeks määramise ettepaneku teinud asutus nõuab tema asendamist, asendatakse kõnealune liige lõikes 1 sätestatud korras.
4. Komisjon avaldab komitee liikmete nimekirja Euroopa Ühenduste Teataja C-seerias iga kord, kui seda uuendatakse.
Artikkel 5
1. Komitee juurde võib moodustada ühe või mitu alalist töörühma ja/või ekspertrühma. Alalised töörühmad koosnevad komisjoni poolt asjaomaste sotsiaalmajanduslike organisatsioonide ettepanekul määratud esindajatest ja ekspertidest. Need tegelevad korrapäraselt konkreetse sektoriga seotud küsimustega.
2. Komisjon võib nõuandekomitee taotluse korral muuta alalises töörühmas esindatud sotsiaalmajanduslike huvirühmade kohtade jaotust.
3. Nõuandekomitee taotluse korral võib moodustada ekspertrühma. Sellised rühmad koosnevad komisjoni poolt pärast asjaomaste sotsiaalmajanduslike organisatsioonidega konsulteerimist määratud asjaomase ala ekspertidest.
4. Liikme või rühma, kes ei saa osaleda koosolekutel, võib asendada. Sotsiaalmajanduslik organisatsioon, mida kõnealune liige esindab, võib teha rühma sekretariaadile ettepaneku asendaja kohta.
Artikkel 6
1. Iga komitee valib pärast komisjoniga konsulteerimist oma liikmete hulgast esimehe. Esimees valitakse esimeses hääletusvoorus kohalolevate liikmete kahekolmandikulise häälteenamusega või järgmistes hääletusvoorudes kohalolevate liikmete lihthäälteenamusega. Häälte võrdse jagunemise korral määrab komisjon ametisse ajutise esimehe.
Komitee võib näha ette esimehe vahetamise ametiaja keskel.
2. Iga komitee valib kaks aseesimeest. Aseesimehed valitakse nende sotsiaalmajanduslike organisatsioonide esindajate hulgast, kuhu esimees ei kuulu. Nad valitakse lõikes 1 sätestatud korras.
Iga komitee võib valida samas korras täitevorgani, mis koosneb lisaks esimehele iga komitees esindatud sotsiaalmajandusliku organisatsiooni esindajast.
Täitevorgan valmistab ette ja korraldab komitee tööd. Üks ametnik ("ettekandja") koostab pärast iga komitee koosolekut kokkuvõtva protokolli.
3. Alalised töörühmad valivad lõikes 1 sätestatud korras oma liikmete hulgast esimehe ja aseesimehe. Esimees ja aseesimees ei tohi kuuluda samasse sotsiaalmajanduslikku organisatsiooni. Rühmade esimehed koostavad oma tööst kokkuvõtva protokolli ja esitavad asjaomase nõuandekomitee järgmisel koosolekul aruande oma töö kohta.
Artikkel 7
1. Komitee koosolekutest võivad osa võtta üksnes komitee liikmed või asendusliikmed, komisjoni esindajad ja lõigete 3, 4 ja 6 kohaselt kutsutud isikud.
2. Töörühmade koosolekutest võivad osa võtta üksnes asjaomase komitee esimees, komisjoni esindajad ja lõigete 4 ja 6 kohaselt kutsutud isikud.
3. Kui komitee liige ei saa koosolekust osa võtta, võib organisatsioon või organisatsioonid, kellele asjaomane koht on antud, määrata asendaja, kes tuleb valida komisjoni ja asjaomase organisatsiooni või organisatsioonide vastastikusel kokkuleppel koostatud nimekirjast. Kõnealuses nimekirjas sisalduvate nimede arv vastab asjaomast organisatsiooni esindavate liikmete arvule, kuid ei ole suurem kui kümme.
Asendaja määramise korral tuleb komitee sekretariaati teavitada vähemalt kolm tööpäeva enne koosolekut.
4. Sellise organisatsiooni taotluse korral, millele on antud komitees või töörühmas üks või mitu kohta, võib komitee või töörühma esimees kutsuda komisjoni nõusolekul organisatsiooni peasekretäri osalema komitee koosolekutel vaatlejana.
Kui organisatsiooni peasekretär ei saa koosolekust osa võtta, võib ta määrata oma vaatlejakoha mõnele teisele isikule.
5. Vaatlejatel ei ole õigust sõna võtta. Esimees võib komisjoni nõusolekul neile siiski selle õiguse anda.
6. Sellise organisatsiooni taotluse korral, millele on antud üks või mitu kohta, ja kui päevakorrapunktid on ainult tehnilist laadi, võib komitee või töörühma esimees kutsuda komisjoni nõusolekul ühe või mitu eksperti osalema komitee või töörühmade nõupidamistel.
Komisjon võib omal algatusel kutsuda isiku, kellel on mõnes päevakorrapunktis vastav kvalifikatsioon, osalema komitee või töörühma nõupidamistel eksperdina. Eksperdid võtavad siiski osa üksnes selle küsimuse arutamisest, mille puhul neid kutsuti.
Artikkel 8
Iga komitee või alaline töörühm võib moodustada komisjoni nõusolekul oma töö hõlbustamiseks töörühmi.
Artikkel 9
1. Iga komitee ja alalise töörühma kutsub tavaliselt komisjoni tööruumidesse kokku komisjon. Täitevorgani koosolekud kutsub komisjoni nõusolekul kokku esimees.
2. Asjaomaste komisjoni talituste esindajad võivad osaleda iga komitee, täitevorgani ja töörühma koosolekutel.
3. Komisjon tagab komiteedele, täitevorganitele ja töörühmadele sekretariaaditeenused.
Artikkel 10
Komitee esimees teatab komisjonile päevakorda võetud küsimustest 12 tööpäeva enne komitee kokkutulemist. Komisjon saadab päevakorra oma liikmetele eelistatavalt elektroonilisel teel kaheksa tööpäeva enne koosolekut.
Artikkel 11
1. Komiteed arutavad küsimusi, mille kohta komisjon on soovinud arvamust. Arutelu lõpus hääletamist ei toimu. Komisjon võib kehtestada komiteele arvamuse esitamiseks tähtaja.
Kui komitee saavutab avaldatava arvamuse osas ühehäälse kokkuleppe, koostab ta ühised järeldused ja lisab need kokkuvõtvale protokollile. Komisjon edastab komitee arutelu tulemused komitee ettepaneku korral nõukogule.
2. Komitees esindatud sotsiaalmajanduslike organisatsioonide seisukohad märgitakse komisjonile edastatavasse aruandesse.
Artikkel 12
Kui komisjon märgib, et soovitud arvamus või püstitatud küsimused on konfidentsiaalsed, ei tohi komiteede ja töörühmade liikmed ning teised koosolekutel osalejad avaldada teavet, mille nad on saanud asjaomase komitee või töörühma töö käigus, ilma et see piiraks asutamislepingu artikli 214 kohaldamist. Sellistel juhtudel võtavad koosolekutest osa üksnes asjaomase komitee või töörühma liikmed või nende asendajad ja komisjoni esindajad.
Artikkel 13
Komisjoni otsused 81/195/EMÜ, 87/70/EMÜ, 87/93/EMÜ, 89/567/EMÜ ja 90/351/EMÜ tühistatakse.
Artikkel 14
Käesolevat otsust kohaldatakse alates 1. aprillist 1998.
Brüssel, 11. märts 1998

Labels: 15
6